Eidelweiss

Leontopodium nivale, yang biasa disebut edelweiss (sebutan bahasa inggeris /ˈeɪdəlvaɪs/), adalah sejenis bunga gunung yang terkenal, diturutkan dalam keluarga daisy atau bunga matahari, Asteraceae.
Tumbuhan ini lebih suka kawasan berbatu-batu kapur pada ketinggian kira-kira 1,800–3,000 meter. Ianya tidak beracun, dan telah digunakan dalam bidang perubatan tradisional sebagai ubat terhadap penyakit perut dan pernafasan. Bulu tebal dikira sebagai penyesuaian kepada ketinggian tinggi, melindungi tumbuhan dari sejuk, kegersangan, dan sinaran ultraungu. Oleh kerana ianya bunga langka, berumur singkat dan hanya ditemui di kawasan pergunungan tinggi, tumbuhan ini telah digunakan sebagai simbol untuk alpinisme, keindahan lasak dan kesucian. Ia dikaitkan dengan Banjaran Alps dan Pergunungan Karpatos, dan sebagai lambang negara, terutama Romania, Austria, Bulgaria, Slovenia, dan Switzerland. Mengikut tradisi rakyat, memberikan bunga ini kepada orang yang dikasihi adalah janji berbakti.

Nama-nama

Nama biasa bunga itu berasal dari perkataan Jerman "Edelweiß" bermaksud "Suci Murni", ia merupakan kata majmuk terdiri daripada edel yang bermaksud "mulia" dan weiß yang bermaksud "putih". Di Romania ia dikenali sebagai Floare de colţ yang bermaksud Bunga Cenuram.
Edelweiss adalah salah satu daripada beberapa nama untuk tumbuhan ini dan memasuki penggunaan yang luas pada separuh pertama abad ke-19, dalam iklan pelancongan Alp. Nama lain juga termasuklah Chatzen-Talpen ("kaki kucing"), dan Wullbluomen yang lebih kuno ("bunga bulu", dibuktikan pada abad ke-16).
Nama saintifik ialah satu perumian daripada Bahasa Yunani leontopódion, "cakar singa".

Taksonomi

Sejak tahun 1822, Leontopodium tidak lagi dianggap sebahagian daripada genus Gnaphalium, tetapi dikelaskan bersama sebagai genus yang berbeza dalam suku Gnaphalieae. Pada tahun 2003 pula, Leontopodium alpinum telah dikelaskan semula sebagai subspesies Leontopodium nivale. Oleh itu, Edelweiss alpin kini dibahagikan kepada dua subspesies, Leontopodium nivale subsp. alpinum (Cass.) Greuter dan Leontopodium nivale subsp. nivale.

Penghuraian

Daun dan bunga tumbuhan ditutup dengan rambut putih dan kelihatan kasar (tomentose). Batang bunga Edelweiss boleh tumbuh setinggi 3-20 sentimeter (1-8 inci) di pergunungan, atau setinggi 40 cm (16 in) dalam peliharaan manusia. Setiap bunga terdiri daripada lima hingga enam floret kecil  majmuk (5 mm, 3/16 inci) yang dikelilingi oleh "kelopak" berbulu putih (secara sebanarnya, pelepah atau braktea) dalam bentuk dua bintang. Bunga-bunga mekar antara bulan Julai dan September.

Pemuliharaan

Leontopodium nivale dianggap sebagai spesies yang kurang membimbangkan oleh IUCN. Populasi spesies ini merosot kerana pengutipan berlebihan, tetapi kini dilindungi oleh undang-undang, pemuliharaan ex situ dan dihadirkan di taman negara.

Penanaman

Leontopodium nivale ditanam di taman-taman atas sebab gugusan bunga-bunganya yang menarik dan dedaun berwarna peraknya. Tumbuhan ini hidup pendek dan boleh ditanam dari benih.

Kimia

Sebatian dari kelas yang berlainan, seperti terpenoid, phenylpropanoid, asid lemak dan polyacetylenes dilaporkan dalam pelbagai bahagian Edelweiss.  Leoligin dilaporkan sebagai konstituen utama lignan.